b"\n_START_ARTICLE_\nRalph Allen Sampson\n_START_SECTION_\nVida i obra\n_START_PARAGRAPH_\nTot i haver nascut al comtat de Cork (Irlanda), el seu pare era de Cornualla i quan ell tenia cinc anys la fam\xc3\xadlia va retornar a Anglaterra, residint a Liverpool. Va rebre la seva educaci\xc3\xb3 secund\xc3\xa0ria al Liverpool Institute i va obtenir una beca per estudiar al Saint John's College de la universitat de Cambridge, en la qual es va graduar el 1888. Els dos cursos seg\xc3\xbcents va ser professor del King's College de Londres i el 1890 va retornar a Cambridge en ser nomenat fellow del seu college. Durant la seva estan\xc3\xa7a a Cambridge, va treballar amb l'astr\xc3\xb2nom Hugh Newall en temes d'espectrosc\xc3\xb2pia astron\xc3\xb2mica._NEWLINE_El 1893 va ser nomenat professor de matem\xc3\xa0tiques del Durham College (actualment Universitat de Durham) a Newcastle-upon-Tyne, en la qual va romandre fins al 1910. El College disposava d'un petit observatori astron\xc3\xb2mic en el qual es va interessar, construint el que es coneix com el Durham almucantarat: una esfera per estudiar els tr\xc3\xa0nsits dels planetes. El 1910, en deixar el Durham, va passar a ser professor d'astronomia de la universitat d'Edimburg i astr\xc3\xb2nom Reial d'Esc\xc3\xb2cia. Es va retirar el 1937 i se'n va anar a viure a Bath, on va morir uns anys m\xc3\xa9s tard._NEWLINE_L'obra m\xc3\xa9s important de Sampson \xc3\xa9s la seva teoria dels quatre sat\xc3\xa8l\xc2\xb7lits m\xc3\xa9s grans de J\xc3\xbapiter, desenvolupada mentre era al Durham College i per la qual va rebre la Medalla d'Or de la Royal Astronomical Society. A la seva arribada a Edimburg va comen\xc3\xa7ar a prendre gran inter\xc3\xa8s amb els problemes relacionats amb la mesura acurada del temps. El 1921 va publicar un important article en el que cridava l'atenci\xc3\xb3 sobre les discrep\xc3\xa0ncies temporals de les observacions a diferents observatoris."